รัฐบาลไทย-ข่าวทำเนียบรัฐบาล-สนธิรัตน์'ลงพื้นที่เขตดินแดงและห้วยขวาง ติดตามความพร้อมร้านธงฟ้าประชารัฐ ก่อนคนกรุงเทพฯ ใช้สิทธิบัตรสวัสดิการแห่งรัฐรูดซื้อสินค้าที่จำเป็นในชีวิตประจำวัน 17 ตุลาคม นี้
วันพุธที่ 11 ตุลาคม 2560
สนธิรัตน์'ลงพื้นที่เขตดินแดงและห้วยขวาง ติดตามความพร้อมร้านธงฟ้าประชารัฐ ก่อนคนกรุงเทพฯ ใช้สิทธิบัตรสวัสดิการแห่งรัฐรูดซื้อสินค้าที่จําเป็นในชีวิตประจําวัน 17 ตุลาคม นี้
"สนธิรัตน์"ลงพื้นที่เขตดินแดงและห้วยขวาง ติดตามความพร้อมร้านธงฟ้าประชารัฐว่ายังมีปัญหาอุปสรรคอะไร สถานการณ์การจําหน่ายสินค้าอุปโภคบริโภค และการตื่นตัวของประชาชนในพื้นที่ก่อนเริ่มใช้สิทธิบัตรสวัสดิการแห่งรัฐรูดซื้อสินค้าที่จําเป็นในชีวิตประจําวัน
17 ตุลาคม 2560 นี้ มั่นใจ...ช่วยลดค่าครองชีพให้ประชาชนได้แน่
นายสนธิรัตน์ สนธิจิรวงศ์ รัฐมนตรีช่วยว่าการกระทรวงพาณิชย์เปิดเผยว่า "ในวันนี้ (วันพุธที่ 11 ตุลาคม 2560) ได้ลงพื้นที่เขตดินแดง (มีผู้ถือบัตรสวัสดิการแห่งรัฐจํานวน 12,729 ราย) ณ ร้านพิพัฒน์สโตร์ ร้านเค แอนด์ ที มิตรแท้ชุมชน ร้าน 459 (โฟร์ ไฟว์ ไนน์) และเขตห้วยขวาง (มีผู้ถือบัตรสวัสดิการแห่งรัฐจํานวน 2,814 ราย) ณ ร้าน เค แอนด์ ที มิตรแท้ชุมชน เพื่อติดตามความพร้อมของร้านค้าธงฟ้าประชารัฐในกรุงเทพมหานครว่ายังมีปัญหาอุปสรรคอะไรหรือไม่ สถานการณ์การจําหน่ายสินค้าอุปโภคบริโภคเป็นอย่างไร และการตื่นตัวของประชาชนในพื้นที่ ก่อนผู้มีรายได้น้อยในกรุงเทพมหานครจะเริ่มใช้สิทธิบัตรสวัสดิการแห่งรัฐรูดซื้อสินค้าที่จําเป็นในชีวิตประจําวัน ตั้งแต่วันอังคารที่ 17 ตุลาคม 2560 เป็นต้นไป"
"ผลการติดตาม พบว่า ร้านค้าที่เข้าร่วมโครงการร้านค้าธงฟ้าประชารัฐ ทั้ง 4 ร้าน ได้ติดตั้งเครื่องรับชําระเงินทางอิเล็กทรอนิกส์ (EDC) เรียบร้อยแล้ว และเป็นร้านค้าที่ได้เปิดจําหน่ายสินค้าอุปโภคบริโภคมาก่อนหน้าที่จะสมัครเข้าร่วมโครงการร้านค้าธงฟ้าประชารัฐของกระทรวงพาณิชย์ โดยสินค้าที่จําหน่ายในร้านส่วนใหญ่เป็นสินค้าอุปโภคบริโภคที่จําเป็นในชีวิตประจําวันครอบคลุมสินค้าที่สามารถใช้สิทธิบัตรสวัสดิการแห่งรัฐได้ และจากการสอบถามร้านค้าธงฟ้าประชารัฐทั้ง 4 แห่ง และประชาชนในพื้นที่เขตดินแดงและห้วยขวาง พบว่า มีความตื่นตัวที่ต้องการใช้สิทธิบัตรสวัสดิการแห่งรัฐเป็นอย่างมาก โดยในวันอังคารที่ 17 ตุลาคม 2560 ซึ่งเป็นวันที่รัฐบาลกําหนดให้รับบัตรสวัสดิการแห่งรัฐ เขตกรุงเทพมหานครและปริมณฑล ณ สถานที่ลงทะเบียน ประชาชนจะเดินทางไปรับบัตรฯ แต่เช้า และนํามาใช้สิทธิทันที"
"นอกจากนี้ ยังได้แจ้งให้ร้านค้าที่เข้าร่วมโครงการช่วยทําความเข้าใจกับประชาชนที่นําบัตรสวัสดิการแห่งรัฐมาซื้อสินค้าด้วยว่า ไม่จําเป็นต้องใช้เงินในบัตรให้หมดทันที แต่สามารถใช้วันไหนก็ได้ตลอดทั้งเดือน และที่สําคัญเงินในบัตรเดือนนี้ รัฐบาลได้ทบให้ไปใช้เดือนพฤศจิกายนได้ด้วย ไม่ตัดทันทีเมื่อสิ้นเดือน เพราะเข้าใจว่ายังมีการติดตั้งเครื่อง EDC ได้ไม่ครอบคลุม"
"กระทรวงพาณิชย์มั่นใจว่า "โครงการร้านค้าธงฟ้าประชารัฐ" จะเป็นกลไกที่ช่วยลดค่าครองชีพให้กับประชาชนได้อย่างแท้จริง แม้จะเป็นจํานวนเงินไม่มากนักสําหรับผู้ที่มีบัตรสวัสดิการแห่งรัฐ หรือผู้ที่ไม่มีบัตรสวัสดิการแห่งรัฐ ก็สามารถที่จะเข้ามาเลือกซื้อสินค้าราคาถูกจากร้านค้าฯ ที่เข้าร่วมโครงการฯ ได้ตลอดเวลาโดยสินค้าที่จําหน่ายในร้านค้าฯ บางชนิดราคาถูกกว่าท้องตลาดทั่วไป 15-20% และยังจะส่งผลดีในการช่วยสร้างความเข้มแข็งให้กับร้านค้าปลีกรายย่อย ร้านค้าชุมชน ที่เข้าร่วมโครงการฯ ซึ่งจะทําให้เศรษฐกิจฐานรากมีความเข้มแข็งตามไปด้วย" นายสนธิรัตน์ฯ กล่าว
ทั้งนี้ กรุงเทพมหานคร มีผู้มีสิทธิ์ได้รับบัตรสวัสดิการแห่งรัฐจํานวน 550,000 ราย ซึ่งขณะนี้ มีร้านค้าสมัครเข้าร่วมโครงการฯ จํานวน 815 ร้านค้า (ข้อมูล ณ วันที่ 10 ตุลาคม 2560) ครอบคลุมพื้นที่ 50 เขตในกรุงเทพมหานคร และกระจายอยู่ในพื้นที่ที่มีผู้มีสิทธิใช้บัตรสวัสดิการแห่งรัฐจํานวนมาก เช่น การเคหะฯ มีนบุรี คลองจั่น ร่มเกล้า คลองเตย ฯลฯ ร้านค้าสหกรณ์บางลําพู ปิ่นเกล้า เอกมัย ลาดหญ้า ฯลฯ และตลาดนางเลิ้ง มีนบุรี แฮปปี้แลนด์ ฯลฯ เป็นต้น ซึ่งจะทําให้ผู้มีรายได้น้อยและถือบัตรสวัสดิการแห่งรัฐได้รับความสะดวกในการเลือกซื้อสินค้าที่มีความจําเป็นในชีวิตประจําวันมากยิ่งขึ้น